شه‌فه‌ق نيوز/ ليژنه‌ى دارايى له‌ ئه‌نجومه‌ن نوێنه‌ره‌يل عراق، له‌ گرنگى بريار ئه‌نجومه‌ن وه‌زيره‌يل كه‌مه‌و كرد له‌باره‌ى داوه‌زانن مووچه‌ى سێ سه‌رۆكايه‌تيه‌گه‌و ئى گامه‌ وه‌ ئه‌وه‌ تاريف كرد ك به‌شدار نادێ له‌ ده‌سه‌وه‌ركردن مووچه‌ى كارمه‌نده‌يل.
له‌ى باوه‌ته‌و، ئه‌حمه‌د سه‌فار بڕيارده‌ر ليژنه‌گه‌ ئه‌را ئاژانس شه‌فه‌ق نيوز وت: بڕيار ئه‌نجومه‌ن وه‌زيره‌يل له‌باره‌ى ريكخستنه‌وه‌ى به‌نده‌يل بودجه‌ى گشتى و له‌وانه‌يش داوه‌زانن مووچه‌ى سێ سه‌رۆكايه‌تيه‌گه‌و پله‌يل تايبه‌ت و وه‌ڕيه‌وبه‌ره‌يل گشتى يارمه‌تيده‌ر نيه‌ ئه‌را گرده‌وكردن دارايى ته‌واويگ له‌وه‌ر ده‌سه‌وه‌ركردن مووچه‌ى كارمه‌نده‌يل ده‌وڵه‌ت.
سه‌فار باس له‌وه‌يش كرد و وت: بايه‌سه‌ بوێ ئى برياره‌ گشت قاپيه‌يل خه‌رجكارى و داهاته‌يل گشتى ده‌وڵه‌ت بگرتياده‌و، ئاماژه‌ وه‌يه‌يش كرد ك جى داخه‌ گه‌نده‌ڵى زاڵه‌ له‌بان داهاته‌يل غه‌يره‌ نه‌فتى جوور باج و گومرگ و داهاته‌يل تر ك ناچنه‌ خه‌زينه‌ى ده‌وڵه‌ته‌وه‌.
